Kayu putih

**Kayu Putih** atawa baisian ngaran latin *Melaleuca Leucadendron Linn* adalah baasal matan suku jambu-jambuan (Myrtaceae) nang dimanfaatakan gasan minyak kayu putih (*cajuput oil).* Ngarannya diambil matan warna batangnya nang asalnya putih. Spesies *Melaleuca* atawa kayu putih ngini tamasuk ka dalam suku *Myrtaceae* nang asalnya matan Australia imbahnya manyabar ka wilayah Asia bagian selatan tamasuk Indunisia. 

Tanaman ngini baisi ngaran balain di dairah nang balain jua, cuntuhnya di Jawa Barat dingarani lawan *Gelam* (Sunda), *Gelam* (Jawa Tengah), *Ghelam* (Madura), di Kalimantan disambat *Calam*, *Baru Galang* (Ujung Pandang), *Waru Galang* (Bugis), *Elan* (Pulau Buru), wan *Ngelak* (Pulau Roti). 

Tanaman kayu putih ngini kawa dimanfaatakan gasan ubat, parak samunyaan bagiannya kawa diulah (kulit, batang, daun, ranting lawan buah). Cuntuhnya, daunnya kawa diulah sawagai inhalasia atawa dalam pangubatan radang salaput landir hidung, kulit bananah, sawagai pangusir nyamuk, wan maringanakan panyakit asam urat.

= Morfologi =
Tanaman kayu putih ngini baisi puhun, daun, kambang, buah, lawan akar. Puhun tanaman ngini baisi tinggi 22 sampai 40 meter lawan diameter labih 1,5 meter. Lain pada ngitu, bantuk puhunnya lawan struktur batang nang bakayu, bulat, kulit nyaman takalupas, bacabang, lawan bawarna kacuklatan. 

Daun matan tanaman ngini baisi bantuk daun nang sabuting, lanset lawan hujung pangkal daunnya runcing, higa rata lawan parmukaannya babulu, partulangan daun sajajar, wan bawarna hijau. 

Bantuk kambang tanaman kayu putih ngini bajanis majemuk, babantuk bulir, baisi panjang sakitar 7 sampai 7,5 cm, baisi banyak banang sari, tangkai sarinya bawarna putih, kapala sarinya bawarna kuning, baisi jumlah putik sabuting, kambang tanaman ngini bawarna putih, mahkutanya bajumlah 5 halai lawan bawarna putih. 

Tanaman ngini baisi bantuk buah nang kutak, baruang tiga lawan tiap ruang tadapat banyak bigi, nangmana bantuk biginya halus lawan jua bawarna cuklat. Salihan, janis akar tanaman ngini baisi akar nang bajanis akar tunggang wan bawarna putih. 

= Habitat =
Spesies *Melaleuca* nang tamasuk ka dalam suku *Myrtaceae* ngini asalnya matan Australia, manyabar ka wilayah Asia bagian selatan tamasuk Indunisia.  Tanaman ngini tarsabar di Tasmania (Australia), Indunisia, Papua Nugini, Amerika tropis, lawan Asia selatan di hutan tarbuka, tanah hutan atawa sabat lawan aliran banyu lawan tepi baruh. Tanaman ngini sacara luas tarsabar  di wilayah utara wan timur utara Australia, wilayah selatan pantai New Guinea, lawan di bagian wilayah timur Indunisia. 

Di Indunisia, tanaman kayu putih tumbuh di parkabunan wan hutan alam. Tanaman ngini ditamuakan biasanya di pulau Jawa, Molukas, Nusa Tenggara Timur, wan jua di Pulau Sulawesi. Kayu putih pada pamulaannya ditanam di dairah Ponorogo Jawa wan imbahnya tarsabar ka Gunung Kidul di Yogyakartata wan dairah lain kaya Gundih wan Surakarta di Jawa Tengah, Mojokerto wan Majalengka di Jawa Timur, lawan Cikampek, Majalengka, wan Indramayu di daerah Jawa Barat.  

Kayu putih banyak tumbuh di hutan baruh gambut di Kalimantan Tengah wan Kalimantan Selatan. Tumbuhan ngini tumbuh baik tarutama di Indunisia bagian timur wan Australia bagian utara, namun damikian kawa jua diusahakan di dairah-dairah lain nang baisi musim kamarau nang jalas. Kayu putih kawa tumbuh di tanah tandus, tahan panas, wan kawa batunas lagi imbah tarjadi kasalukutan. Tanaman ngini kawa ditamuakan matan dataran randah sampai 400 mitir dpl., kawa tumbuh di parak pantai di balakang hutan bakau, di tanah baruh atawa mambantuk hutan halus di tanah karing sampai basah.    

= Kagunaan =
Kayu putih baisi manpaat gasan ubat-ubatan tradisiunal Aborigin. Daun lawan kulit matan *M. argentea* wan lain-lain kaya *M. cajuputi* lawan *M. leucadendron* dipakai sacara medis sawagai ubat batuk wan salismaan, sakit wan nyari, luka, kurap, muntah wan bahiraan, nang mana panggunaannya dipakai sacara langsung imbah dihancurakan atawa dibanam (ubat bibas) lawan cara mahirup baunya atawa sawagai ubat gusuk atawa gasan diminum imbah marandam daun wan kulit bagian dalamnya nang handak digunaakan lawan banyu wan pamanasan.

Pruduk lain nang cukup putinsial adalah kayu gasan konstruksi atawa karajinan. Kayu putih kawa dimanfaatakan gasan karajinan karena jaringan kayunya baisi tingkat kapadatan nang malaran (kompak), kuat, warna habang anum marata lawan tikstur kayu nang malaran lamah. Pamanfaatan lainnya nang suah digawi adalah mamanfaatakan bagian kulit batang gasan parpak atawa sambungan kayu dalam pambuatan jukung wan kalutuk.

Kayu putih sudah banyak dipakai ulih masyarakat sawagai carucuk (tihang pundasi dalam tanah) salawas labih matan 30 tahun. Lain pada ngitu, kayu putih kawa dipakai gasan bahan baku industri pupl, bahan baku harang, wan bahan baku pambuatan briket harang. Sadangkan kulitnya kawa dimanfaatakan gasan maulah papan samin wan papan partikal.    

= Budidaya Kayu Putih =
Di Indunisia, tanaman kayu putih marupakan sabuting tanaman panghasil minyak atsiri nang panting gasan industri minyak atsiri di Indunisia. Tanaman kayu putih marupakan sabuting tanaman panghasil pruduk hasil hutan lain kayu nang baisi pruspik malaran baik gasan dikambangakan. Putensi tanaman kayu putih di Indunisia cukup ganal matan dairah Maluku, Nusa Tenggara Timur, Sulawesi Tenggara, Bali wan Papua nang barupa hutan alam kayu putih. Sadangkan nang bagana di Jawa Timur, Jawa Tengah wan Jawa Barat barupa hutan tanaman kayu putih. 

Di Pulau Jawa ngitu jua kayu putih baisi putensi nang malaran ganal gasan dikambangakan, diliat matan adanya pabrik-pabrik pangulahan daun kayu putih ampun Perum Perhutani nang malaran banyak di wilayah Jawa Barat, Jawa Tengah wan Jawa Timur. Pruduk utama nang dihasilakan matan tanaman kayu putih ngini adalah minyak kayu putih nang di parulih matan hasil panyulingan daun kayu putih. Pabrik kayu putih di Pulau Jawa baisi muatan tarpasang pabrik sabanyak 53.760 tun par tahun gasan daun kayu putih wan tutal pruduksi tahunan minyak kayu putih nang dihasilakan di Pulau Jawa sabanyak 300 tun. 

Minyak kayu putih marupakan sabuting janis minyak atsiri nang banyak dipakai gasan bahan bamacam pruduk kasihatan atawa farmasi sahingga minyak kayu putih manjadi pruduk nang banyak dicari. Kaparluan minyak kayu putih wayah ini magin maningkat lawan magin barkambangnya variasi ulih pamanpaatan minyak kayu putih. Suplai tahunan minyak kayu putih nang diparluakan Indunisia sabanyak 1500 tun sadangkan Indunisia sorang kawanya manyuplai sabanyak 400 tun lawan kakurangannya dihibaki lawan impor minyak ekaliptus matan Nagara Cina.  

= Daptar Jujuhutan =